  Виталий Пронин Кызьы газет-журналъёслэсь данзэс ӝутоно? Мар вите соосты азьланяз? Та ужпумъёс ӝутэмын Печатья но ивор вӧлмытонъя агентстволэн паськытатэм коллегияз. А. Воронцов нимысьтыз пусйиз «Удмурт дунне» газетлэн 100 аръем юбилеезлы сӥзем фестивальёсты. 189 газет-журнал- Туннэ нуналлы шаерамы оглом 189 газет-журнал потэ, 109 электрон СМИ. Со пӧлысь 11-ез газет-журнал республикалэн лыдъяське, 24-ез - городъёслэн но ёросъёслэн, - пусйиз печатья но ивор вӧлмытонъя агентстволэн кивалтӥсез Алексей Воронцов. - Агентстволэн бурд улаз ик ужало Писательёслэн но Журналистъёслэн огазеяськонъёссы.Алексей Николаевич нимысьтыз пусйиз «Удмурт дунне» газетлэн 100 аръем юбилеезлы сӥзем фестивальёсты: Россиысь фин-угор прессалэсь 7-тӥ фестивальзэ но Лыдӟисьёслэсь фестивальзэс. Отчы 10 сюрс пала адями пыриськиз. Со сяна, Удмурт Элькунлэн Тӧроезлэн постановлениезъя кылдӥз иворъёсъя «Удмуртия» агентство. Мартысен ужа ни сайтлэн удмурт кылын версиез но. Валтӥсь ужрадъёс пӧлын - «Мынам Удмуртие» телеканаллэн быдэс сутка ӵоже ужаны кутскемез. Сыӵе ныпъетэз нуэм сяна, ортчем ар ӵоже телеканал кӧня ке пол вормылӥз Россиысь пӧртэм конкурсъёсын. Та сярысь коллегиын ивортӥз «Мынам Удмуртие» ТРК-лэн кивалтӥсез Марина Городилова.«Удмуртия» издательствоын ортчем ар ӵоже 68 выль книга поттэмын вал, огъя тиражзы 60 сюрслэсь трос. Книгаоссы туж яркытэсь, асьсэос кие курисько.100 ар но пиарОзьы ке но ортчем ар капчи ӧй вал.  Тужгес но газетъёс понна. Калык пумен палэнске гожтэм кыллэсь, лякиське телевизор, компьютер котыре. Кызьы туала улонын газет-журналъёслэсь данзэс утёно? Та ужпумлы сӥземын вал «Удмурт дунне» газетлэн валтӥсь редакторезлэн Зинаида Рябининалэн докладэз. Со пусйиз:- «Удмурт дуннелэн» 100 аръем юбилеез - со газетлэн гинэ бадӟым нуналыз ӧй вал, со Удмуртиысь печать но оглом удмурт калык понна туж дано ужрад. Соин ик юбилейлы дасяськон но 2 арлы азьлапал кутскемын вал, Правительстволэн планаз пыртэмын но со понна коньдон висъямын. 2 ар ӵоже улонэ пыӵазы 100 лыдпусэн пӧртэм социальной проектъёс.- Милям малпаммыя, вань юбилей ужрадъёс пӧлысь тужгес яркыт вал Лыдӟисьёслэн фестивальзы, - вераз Зинаида Кирилловна, - сыӵеез нокытын но ӧй вал на. Празднике вуылӥзы быдэс республикаысьтымы ёросъёсысь лыдӟисьёс. Та выллем фестивальёсты доразы ортчытыны курыса, вазисько ни ёросъёс но.Юбилей огазеяз пӧртэм удысъёсысь адямиосты: радъяськизы пӧртэм адӟытонъёс, презентациос, конкурсъёс, научно-практической конференция, «Удмурт дунне» газетлэн кузьымез понна куасэн бызьылон, «Удмурт дунне» энциклопедиез поттон (Россиын нырысьсэ!) но мукет. Вань та ужрадъёс газетлэн данэз вылын ӟечен шӧдӥськизы, туала кылын вераса, аспӧртэм пиар-кампанилы пӧрмизы. «Удмуртия» издательствоын ортчем ар ӵоже 68 выль книга поттэмын.40 процент - поттон, 60 - вуттон Кызьы эшшо луэ на газетлэсь нимзэ-данзэ возьыны но сое калык пӧлы паськытгес вӧлмытыны? Та пумысен мадиз Вавож ёросысь «Авангард» газетлэн редакторез Роман Чекунов. Солэн верамезъя, вань-а, ӧвӧл-а газетлэн данэз, чакланы луэ тиражъя, конкурсъёсын вормонъёсъя но лыдӟисьёслэн вазиськемзыя. Редактор почта вылэ но ӝожтӥськиз: милям, пе, газетэз поттон дунысь 60 процентэз кошке почталы. Та пумысен ӝожтӥськизы мукет редакторъёс но, тиражъёс, пе, укыр бадӟым почта дунъёсын сэрен усё.Ваньзэ тае сак кылзыса, Кун Кенешысь ялан ужась комиссиен кивалтӥсь Энвиль Касимов асьсэды редакторъёсты пыкылӥз:- Подпискаез почта гинэ уг, газет-журналъёслэн пуштроссы быдтэ. СМИ-ос, улонлэсь куронъёссэ лыдэ басьтыса, ялан вошъяськыны кулэ. Удмуртиысь власть иворъёсты вӧлмытон ёзъёслы оске, юрттыны тырше, бюджетысь коньдонэз туж шыръяно луэ ке но. Нош тӥ котьку-а валаса радъяськоды ужез? Кин ке таӵе вакытэ но ӝутскыны пӧрмытэ ук: Сарапулысь «Красное Прикамье» газет, кылсярысь. Туж зол конкуренцизы. Но азинскыны быгато! «Мынам Удмуртие» телерадиокомпания но ваньбурзэ но, коллективзэ но утьыны пӧрмытэ.Туннэ нуналлы «Удмурт дунне» сяна быдэс республикае вӧлмись газет ӧвӧл, шуыны луоз - «Удмуртская правда» но «Известия Удмуртской республики», котьма шуэ но, вӧлмо городэ гинэ.Удмуртилэн Тӧроезлэн но Правительстволэн администрациенызы кивалтӥсь Андрей Гальцин подпиская котрес ӝӧк ортчытыны косӥз.Со сяна, Андрей Иванович азьланезлы малпанъёсты шараяз: вазь-а, бер-а, СМИ-осты огъя холдинге огазеяно луоз, пе. Со вакытлэн куронъёсыз.*  *  *Коллегиын трос пӧртэм мукет сюлмаськытӥсь ужпумъёс но эскеремын вал. Люкаськемъёс огкылэ вуизы: азьланяз но элькунмылэсь улонзэ котыр ласянь дыраз но рос-прос возьматоно. Тыршоно тиражъёсты утьыны, национальной СМИ-осты азинтонъя концепциез дасяно, газетъёслэсь электрон версиоссэс паськытгес вӧлмытоно, егит иворчиослэсь коллегизэс кылдытоно, Удмурт телевиденилы 60 ар тырмонлы сӥзем ужрадъёсты дасяно но мукет.Озьыен, тужгес тунсыкоез азьпалан на!Елена Миннигараева Туспуктэмъёс: apmcur.ru  Теги: газет удмуртдунне  